Est niende niende

Est niende in silenziu a sulenu
e sa fiocca candida e lezzera,
falende muda in larga mulinera,
faghet paris e modde ogni terrenu.

Sos giovanos s’intendene in carrera
gioghende a boccias a punzu pienu:
e deo chi no hapo cuss’alenu
m’iscaldo tristu in custa ziminera.

M’atteros tempos pro custas niadas
già mi nd’essia in giru che maccu
cun canes e fusile a leporare.

Tantas bortas su giru fit debadas
ma torraia cuntentu e istraccu
pront’ancora a s’incrasa a cuminzare.